Vier gewapende rooftogte in VS op Sassa-dag | Netwerk24
Deur Marita Herselman 04 Junie 2020 20:45
Die Suid-Afrikaanse Poskantoor (Sapo) het bevestig die gewapende rooftogte was by die poskantoor in Ventersburg, Clocolan, Seloshesa buite Thaba Nchu en Ehrlichpark in Bloemfontein.
Johan Kruger, Sapo-woordvoerder, sê die werknemers en kliënte, wat in sommige van die poskantore was, is almal ongedeerd. Niks is ook by die kliënte gesteel nie.
In elk van die voorvalle is slegs ’n klein bedrag geld uit die poskantoor gesteel, sê Kruger.
Sapo se beleid is om nie spesifieke bedrae bekend te maak nie.
Hy sê die personeel sal traumaberading ontvang.
Kruger sê boewe is onder die wanindruk dat poskantore meer geld aanhou op dae wanneer die Suid-Afrikaanse Agentskap vir Maatskaplike Sekerheid (Sassa) toelaes uitbetaal.
Vyf verdagtes tussen 24 en 64 jaar oud is vir die afsonderlike voorvalle in Selosesha en Ehrlichpark aangekeer, sê ao. Lynda Steyn, Valke-woordvoerder. Vier verdagtes is vir die voorval in Selosesha en een vir die gewapende rooftog in Ehrlichpark vasgestrek.
Die Valke se ondersoekspan vir ernstige georganiseerde misdaad in Bloemfontein ondersoek die twee sake.
Die verdagtes sal na verwagting binnekort in die hof verskyn.
Kruger sê as deel van die Poskantoor se deurlopende pogings om misdaad te voorkom, word veiligheidswagte by afsetpunte geplaas. Toestelle wat geld beskerm, is reeds by kantore met ’n hoë risiko geïnstalleer.
Kruger sê dié toestelle word by alle takke aangebring.
“Die Poskantoor, soos alle ondernemings in Suid-Afrika, het spesifiek in die tydperk van Sassa-uitbetalings ’n teiken van misdadige elemente geword.
“ ’n Toename in misdadige aktiwiteite wat verband hou met gewapende rooftogte, inbrake, transitorooftogte en aanvalle op kitsbanke word waargeneem.”
Kruger sê dié inligting word gebruik om die risiko-gebiede te bepaal en saam met wetstoepassers die risiko vir die Poskantoor te verminder.
“Ons kliënte en werknemers se veiligheid bly ons eerste prioriteit.”
Meer oor: Sassa-Uitbetalings | Gewapende Rooftog
Drawwers nou teiken van rowers
5 verdagtes vas ná rooftogte in PE